钦定古今图书集成/明伦汇编/氏族典/第194卷 > 《廖用贤尚友录》 > 焦芳
## 钦定古今图书集成/明伦汇编/氏族典/第194卷 > 《廖用贤尚友录》 > 焦芳

按《明外史焦芳传》：“‘芳，泌阳人，天顺八年进士。为庶吉
士，授编修，进侍讲。满九年，考当迁学士。或语大学士
万安不学如芳，亦学士乎’？芳闻大恚曰：‘是必彭华间
我也。我不学士，且刺华长安道中’。华惧，言于安，乃进
芳侍讲学士。芳麤陋无学识，性阴狠，动辄讥讪人，众
咸威避之。尹旻之罢也，芳与其子龙相比，谪桂阳州”
同知。弘治初，移霍州知州，擢四川提学副使。上书乞
怜，调湖广。未几，迁南京右通政，以忧归。服阕，授太常
少卿兼侍讲学士。寻擢礼部右侍郎。俄改吏部，转左
侍郎。正德初，擢吏部尚书。韩文将率九卿劾刘瑾，疏
当首。吏部走告芳，芳阴泄其谋于瑾。瑾遂逐文。而芳
以本官兼文渊阁大学士入阁辅政。累加少师、华盖
殿大学士。居内阁数年。瑾浊乱海内，变置成法，荼毒
缙绅，皆芳导之子。黄中亦傲很不学，廷试必欲得第
一，李东阳、王鏊为置二甲首。芳不悦，言于瑾，径授翰
林检讨，俄进编修。芳以黄中故，时时詈东阳。瑾闻之，
曰：“黄中昨在吾家，试《石榴诗》甚拙，顾恨李耶？”始，张彩
为郎时，芳力荐之以悦瑾，觊共为奸利。比彩为尚书，
芳父子荐人无虚日，彩时有同异，遂有隙。而段炅见
瑾昵彩，芳势稍衰，转附彩，尽发芳阴事，构于瑾。瑾大
怒，尝众中斥芳父子。会南京司业缺，芳欲挤汪俊，为
瑾所斥，颇愧沮。寘𫔍初平，礼部以黄中充颁诏使，瑾
复于左顺门斥芳，芳不得已乃乞归。黄中丐阁荫，以
侍读随父还。瑾败，给事、御史交劾，削其官，黜黄中为民。久之，芳使黄中赍金宝遗权贵，上章求湔雪复官，
为吏科所驳。于是吏部覆奏，请械系黄中法司，以彰
天讨。黄中闻，弃重赀，狼狈遁走，芳父子竟良死。